น้ำมันดิบปิดร่วงหลัง EIA ลดคาดการณ์ราคาน้ำมันดิบปีนี้-ปีหน้า
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (9 ก.ย.) โดยปิดต่ำกว่าระดับ 45 ดอลลาร์ หลังจากรัฐบาลสหรัฐได้ปรับลดคาดการณ์ราคาน้ำมันดิบสำหรับปีนี้และปีหน้า ขณะที่ตลาดยังคงมีความวิตกต่อเนื่องเกี่ยวกับปริมาณน้ำมันที่มีจำนวนมากเกินไปในตลาดโลก
10 ก.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนต.ค.ปิด (10 ก.ย.) รูดลง 1.79 ดอลลาร์ แตะที่ 44.15 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนต.ค.ที่ตลาดลอนดอน ปิดปรับลง 1.94 ดอลลาร์ ที่ 47.58 ดอลลาร์/บาร์เรล
ตลาดน้ำมันปิดที่ระดับต่ำสุดในรอบเกือบ 2 สัปดาห์หลังจากสำนักงานสารสนเทศด้านการพลังงานของรัฐบาลสหรัฐ (EIA) ได้ปรับลดคาดการณ์ราคาน้ำมันดิบสำหรับปีนี้และปีหน้า EIA คาดว่าราคาน้ำมันเฉลี่ยในปีนี้จะอยู่ที่ 49.23 ดอลลาร์/บาร์เรล ซึ่งลดลงจาก 49.62 ดอลลาร์/บาร์เรลที่ประเมินไว้ก่อนหน้านี้ ส่วนราคาเฉลี่ยในปี 2559 จะอยู่ที่ 53.57 ดอลลาร์/บาร์เรล ซึ่งลดลงจากคาดการณ์เดิมที่ 54.42 ดอลลาร์
นอกจากนี้ EIA ยังได้ปรับลดคาดการณ์ผลผลิตน้ำมันของสหรัฐในปึนี้ลงมาอยู่ที่ 9.22 ล้านบาร์เรล/วัน จากเดิม 9.36 ล้านบาร์เรล/วัน ขณะที่คาดว่าผลผลิตน้ำมันในปีหน้าจะลดลงแตะ 8.82 ล้านบาร์เรล/วัน จากระดับ 8.96 ล้านบาร์เรล/วันที่คาดการณ์ไว้ก่อนหน้านี้
ทั้งนี้ นักลงทุนต่างรอดูการเปิดเผยสต็อกน้ำมันดิบรายสัปดาห์ของสหรัฐจาก EIA ในวันนี้ โดยคาดว่าปริมาณสต็อกน้ำมันดิบของสหรัฐจะเพิ่มขึ้นต่อเนื่อง หลังจากที่เพิ่มขึ้น 4.7 ล้านบาร์เรล สู่ระดับ 455.4 ล้านบาร์เรลในสัปดาห์ที่สิ้นสุด ณ วันที่ 28 ส.ค.